รายงานคณะกรรมการตรวจสอบ

คณะกรรมการตรวจสอบของบริษัท เอสวีไอ จำกัด (มหาชน)
ซึ่งได้รับการแต่งตั้งโดยมติที่ประชุมคณะกรรมการบริษัทฯ ให้ดำรงตำแหน่งตามวาระ 2 ปี
ซึ่งปัจจุบันประกอบด้วย กรรมการที่เป็นอิสระ
และมีคุณสมบัติตามที่ตลาดหลักทรัพย์แห่งประเทศไทยกำหนด จำนวน 3 ท่าน ดังนี้ นายตรีขวัญ
บุนนาค ประธานคณะกรรมการตรวจสอบ ดร.สุวรรณ วลัยเสถียร และ ดร.ปรัชญา เปี่ยมสมบูรณ์
เป็นกรรมการตรวจสอบ โดยมีขอบเขต หน้าที่ และความรับผิดชอบที่สำคัญ ได้แก่
การกำกับดูแลให้รายงานทางการเงินของบริษัทฯ
เป็นไปตามมาตรฐานบัญชีที่เหมาะสมกับการดำเนินธุรกิจ และข้อกำหนดของตลาดหลักทรัพย์ฯ
กำกับดูแลให้บริษัทฯมีระบบการควบคุมภายในที่เพียงพอและมีประสิทธิภาพ รวมทั้งดูแลให้บริษัทฯ
ปฏิบัติตามข้อกำหนดและกฎหมายที่เกี่ยวข้อง คัดเลือกและแต่งตั้งผู้สอบบัญชี รวมทั้งงานด้านอื่นๆ
ที่คณะกรรมการบริษัทฯ ได้มอบหมาย

คณะกรรมการตรวจสอบได้ปฏิบัติหน้าที่ตามขอบเขตหน้าที่และความรับผิดชอบที่ได้รับมอบหมายจากคณะกรรมการบริษัทฯ
โดยในปี 2552 คณะกรรมการตรวจสอบได้มีการประชุมรวม 7 ครั้ง โดย ดร.สุวรรณ วลัยเสถียร
และ ดร.ปรัชญา เปี่ยมสมบูรณ์ เข้าร่วมประชุม 7 ครั้งและ นายตรีขวัญ บุนนาค เข้าร่วมประชุม 6
ครั้ง ซึ่งในการประชุมได้เชิญผู้บริหารระดับสูง เจ้าหน้าที่ตรวจสอบภายในและผู้สอบบัญชีของบริษัทฯ
เข้าร่วมประชุมตามวาระที่เกี่ยวข้อง และได้รายงานผลการประชุมต่อคณะกรรมการบริษัท
โดยกิจกรรมสำคัญที่คณะกรรมการตรวจสอบได้ดำเนินการมีดังนี้

1. สอบทานงบการเงินรายไตรมาสและงบการเงินประจำปี 2552 โดยได้สอบถามและ รับฟัง
คำชี้แจงจากผู้บริหาร และผู้สอบบัญชี ในเรื่องความถูกต้องครบถ้วนของ งบการเงิน
และความเพียงพอในการเปิดเผยข้อมูล รวมถึงรับทราบแผนการสอบบัญชีของผู้สอบบัญชีประจำปี
2552 ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้อง ครบถ้วน
เป็นที่น่าเชื่อถือได้ตามที่ควรในสาระสำคัญตามมาตรฐานการบัญชีที่รับรองทั่วไป

2. สอบทานข้อมูลการดำเนินงานและการควบคุมภายใน เพื่อประเมินความเพียงพอ เหมาะสม
และประสิทธิผล ของระบบการควบคุมภายในซึ่งครอบคลุมระบบงานที่สำคัญของบริษัท ทั้งนี้
ไม่พบจุดอ่อนหรือข้อบกพร่องที่เป็นสาระสำคัญ บริษัทมีการดูแลรักษาทรัพย์สินที่เหมาะสม
และมีการเปิดเผยข้อมูลอย่างถูกต้อง ครบถ้วน และเชื่อถือได้
และคณะกรรมการตรวจสอบมีความเห็นสอดคล้องกับผู้สอบบัญชีว่า
บริษัทมีระบบการควบคุมภายในที่พอเพียง และระบบการติดตามควบคุมดูแลการ
ดำเนินงานอย่างเพียงพอ เหมาะสม และมีประสิทธิผล

3. สอบทานการตรวจสอบภายใน
โดยพิจารณากำหนดเป้าหมายในการวัดผลการปฏิบัติงานของผู้ตรวจสอบภายในประจำปี 2552
และอนุมัติแผนการตรวจสอบภายใน ซึ่งกำหนดให้มีการทบทวนแผนฯ และเป้าหมายอย่างน้อยทุก 6
เดือน และรับทราบผลการปฏิบัติงานของฝ่ายตรวจสอบภายใน พร้อมทั้งให้ข้อเสนอแนะและข้อสังเกต
ซึ่งคณะกรรมการตรวจสอบ มีความเห็นว่า บริษัทฯ มีระบบการตรวจสอบภายในที่เพียงพอ
เหมาะสมและมีประสิทธิผล

4. สอบทานการปฏิบัติ ตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
ซึ่งคณะกรรมการตรวจสอบมีความเห็นว่าไม่พบประเด็นที่เป็นสาระสำคัญในเรื่องการไม่ปฏิบัติ
ตามกฎหมาย ข้อกำหนด

5. สอบทานและให้ความเห็นต่อรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลดังกล่าวตามข้อกำหนดของตลาดหลักทรัพย์
และสำนักงานคณะกรรมการกำกับหลักทรัพย์และตลาดหลักทรัพย์
ซึ่งผู้สอบบัญชีมีความเห็นว่ารายการค้ากับบริษัทที่เกี่ยวข้องที่มีสาระสำคัญได้เปิดเผย
และแสดงรายการในงบการเงิน และหมายเหตุประกอบงบแล้ว
และคณะกรรมการตรวจสอบมีความเห็นสอดคล้องกับผู้สอบบัญชี รวมทั้งมีความเห็นว่า
รายการดังกล่าว เป็นรายการที่สมเหตุสมผล และเป็นประโยชน์ต่อการดำเนินธุรกิจของบริษัทฯ

6. พิจารณาคัดเลือก เสนอ แต่งตั้ง และเสนอค่าตอบแทนผู้สอบบัญชี ประจำปี 2553
เพื่อนำเสนอต่อคณะกรรมการบริษัทฯ ให้ขออนุมัติจากที่ประชุมผู้ถือหุ้นประจำปี 2553
ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทนแล้ว เห็นควรเสนอ นางสาวรุ้งนภา เลิศสุวรรณกุล ผู้สอบบัญชีรับ
อนุญาต เลขที่ 3516 หรือ นาย โสภณ เพิ่มศิริวัลลภ ผู้สอบบัญชีรับ อนุญาต เลขที่ 3182 หรือ
นางสาวพิมพ์ใจ มานิตขจรกิจ ผู้สอบบัญชีรับอนุญาตเลขที่ 4521 จาก สำนักงาน เอินส์ท แอนด์ ยัง
จำกัด เป็นผู้สอบบัญชีของบริษัท ฯ สำหรับปี 2553
โดยให้คนใดคนหนึ่งเป็นผู้ทำการตรวจสอบและแสดงความเห็นงบการเงินของบริษัท
และในกรณีที่ผู้สอบบัญชีรับอนุญาตดังกล่าวข้างต้นไม่สามารถปฏิบัติงานได้ ให้ บริษัท สำนักงาน
เอินส์ท แอนด์ ยัง จำกัด จัดหาผู้สอบบัญชีรับอนุญาตอื่นของบริษัทแทนได้
คณะกรรมการตรวจสอบมีความเห็นเกี่ยวกับการเสนอแต่งตั้งผู้สอบบัญชีว่าในรอบปีบัญชีที่ผ่านมา
ผู้สอบบัญชี ได้ปฏิบัติงานด้วยความรู้ความสามารถในวิชาชีพ
และให้ข้อเสนอแนะเกี่ยวกับระบบการควบคุมภายในและ ความเสี่ยงต่างๆ
รวมทั้งมีความเป็นอิสระในการปฏิบัติงาน

โดยสรุปในภาพรวมแล้ว
คณะกรรมการตรวจสอบได้ปฏิบัติหน้าที่ครบถ้วนตามที่ได้รับการอนุมัติจากคณะกรรมการบริษัท
และมีความเห็นว่า บริษัทมีการปฏิบัติตามหลักการกำกับดูแลกิจการที่ดี ปฏิบัติตามข้อกำหนด
และกฎหมายที่เกี่ยวข้อง มีระบบการควบคุมภายในที่เพียงพอ
มีความโปร่งใสในการบริหารของฝ่ายจัดการ มีระบบการบริหารความเสี่ยงที่มีประสิทธิภาพ
และมีการจัดทำรายงานทางการเงินตามหลักการบัญชีที่รับรองโดยทั่วไป
โดยมีการเปิดเผยข้อมูลอย่างเพียงพอ

[]

(นายตรีขวัญ บุนนาค)

ประธานคณะกรรมการตรวจสอบ